รมว.พลังงาน กำหนดลงพื้นที่จังหวัดนครศรีธรรมราช 16-17 พ.ย.62 เพื่อเป็นประธานเปิดการแข่งขันเดิน-วิ่ง ท่าขึ้น ท่าศาลา ฮาล์ฟมาราธอน และพบปะเกษตรกรชาวสวนปาล์มเกี่ยวกับนโยบาย “ B 10 น้ำมันบนดิน เพื่อเศรษฐกิจฐานราก”

วันนี้(13 พ.ย.62) เวลา 15.00 น. ที่ห้องประชุมศูนย์ปฏิบัติการ ศาลากลางจังหวัดนครศรีธรรมราช นายศิริพัฒ พัฒกุล ผู้ว่าราชการจังหวัดนครศรีธรรมราช เป็นประธานการประชุมเตรียมการต้อนรับนายสนธิรัตน์ สนธิจิรวงศ์ รัฐมนตรีว่าการกระทรวงพลังงาน ที่มีกำหนดลงพื้นที่จังหวัดนครศรีธรรมราช ระหว่างวันที่ 16-17 พฤศจิกายน 2562 มีหัวหน้าส่วนราชการ และภาคส่วนที่เกี่ยวข้องเข้าร่วมประชุม

ผู้ว่าราชการจังหวัดนครศรีธรรมราช กล่าวว่า รัฐมนตรีว่าการกระทรวงพลังงาน จะเดินทางถึงท่าอากาศยานนครศรีธรรมราชในช่วงค่ำวันที่ 16 พฤศจิกายน 2562 จากนั้นวันที่ 17 พฤศจิกายน 2562 เวลา 05.30 น. รัฐมนตรีว่าการกระทรวงพลังงาน เป็นประธานเปิดการแข่งขันเดิน-วิ่ง ท่าขึ้น ท่าศาลา ฮาล์ฟมาราธอน (Thakheun Thasala Half Marathon) และเวลา 07.00 พิธีมอบถ้วยรางวัล ณ หาดท่าขึ้น ต.ท่าขึ้น อ.ท่าศาลา ซึ่งสมาคมส่งเสริมการท่องเที่ยวเชิงวิถีชุมชนและการอนุรักษ์ทรัพยากรธรรมชาติจังหวัดนครศรีธรรมราช ร่วมกับ องค์การบริหารส่วนตำบลท่าขึ้น และอำเภอท่าศาลาจัดขึ้น เพื่อหาทุนสมทบกองทุนพัฒนาศักยภาพผู้สูงอายุ และโครงการจัดสร้างที่พักอาศัยแก่ผู้สูงอายุ ผู้พิการ และผู้ยากไร้ภายในเขตอำเภอท่าศาลา

ผู้ว่าราชการจังหวัดนครศรีธรรมราช กล่าวต่อว่า จากนั้นรัฐมนตรีว่าการกระทรวงพลังงาน เดินทางไปยังวัดเจดีย์ อ.สิชล แล้วเดินทางไปพบปะเกษตรกรชาวสวนปาล์มที่บ้านสาคู อ.ท่าศาลา เวลา 10.30 น. เดินทางไปยังเวทีเสวนา B 10 ราคาปาล์มจะรุ่ง หรือร่วง เพื่อพบปะเกษตรกรชาวสวนปาล์ม พร้อมแถลงนโยบายน้ำมันไบโอดีเซล “B 10 น้ำมันบนดิน เพื่อเศรษฐกิจฐานราก” ณ สนามหน้าเมืองนครศรีธรรมราช อ.เมือง จ.นครศรีธรรมราช ต่อจากนั้นช่วงบ่ายรัฐมนตรีว่าการกระทรวงพลังงานไปกราบสักการะพระบรมธาตุนครศรีธรรมราช ณ วัดพระมหาธาตุ วรมหาวิหาร อ.เมืองนครศรีธรรมราช....///